## El Consell aprova les bases del pla de recuperació, que tindrà tres fases d’aplicació i mecanismes de coordinació entre administracions

*** La vicepresidenta primera exigix l’aprovació immediata del FLA extraordinari i afirma que la seua no activació és un “xantatge” a la Comunitat que posa en risc el finançament de la sanitat, l’educació i els servicis socials
* Gan Pampols anuncia que en les pròximes setmanes “s’iniciarà la fase de desescalada” i apel·la a la “responsabilitat” de totes les administracions per a finançar les mesures per a la recuperació
* Susana Camarero recorda que el Consell ha compromés ja fons per import de més de 1.300 milions d’euros en les tasques de recuperació després de la DANA**

El Consell ha aprovat el decret que fixa les bases del Pla de recuperació economicosocial de la Comunitat Valenciana, que inclourà tres fases d’aplicació i mecanismes de coordinació entre administracions, i tindrà com a objectiu reconstruir el territori afectat per la riuada esdevinguda el 29 d'octubre novembre de 2024 i restaurar les condicions socials, econòmiques i ambientals de la població que habita allí.

Així s’ha posat de manifest en la roda de premsa posterior als plens ordinari i extraordinari del Govern Valencià, en la qual ha comparegut la vicepresidenta primera i portaveu, Susana Camarero, acompanyada pel vicepresident segon i conseller de Recuperació, Francisco José Gan Pampols.

Susana Camarero ha tornat a exigir en la seua compareixença l’aprovació immediata del Fons de Liquiditat Autonòmica (FLA) extraordinari. “No podem consentir que el Govern d’Espanya ens deixe sense el FLA extraordinari que des de l’any 2012, des de fa 12 anys, hem estat rebent”, ha insistit Camarero, per a qui esta situació suposa “un xantatge” a la Comunitat Valenciana que posa en risc el finançament de la sanitat, l’educació i els servicis socials.

Segons ha subratllat, “l’excusa” de l’executiu central per a no activar este mecanisme “no és real”, ja que, en l’exercici anterior i amb les mateixes circumstàncies, “sí que hi va haver FLA extraordinari tant per a la Comunitat Valenciana, com per a Catalunya i per a Múrcia”.

Susana Camarero ha remarcat a més que, en contrast amb esta actitud, el Govern Valencià porta ja compromesos fons per import de més de 1.300 milions d’euros en les tasques de reconstrucció després de la DANA. Ha assenyalat així que l’esforç ha permés que el 100 % dels centres de salut estiguen en marxa, que la xarxa de carreteres de titularitat autonòmica tinga restablit el trànsit o que la totalitat de l’alumnat i de les persones usuàries dels servicis socials hagen pogut reprendre la seua activitat.

**Tres fases del pla**

Per la seua part, Francisco José Gan Pampols ha detallat les mesures que implementaran en les tres fases del pla de recuperació. La fase d’anàlisi preveu, entre altres, un estudi dels danys causats i de les mesures executades durant l’emergència, així com la realització d’entrevistes amb actors clau i la revisió d’experiències de recuperació en contextos similars. En este punt, el vicepresident ha assenyalat que s’han analitzat altres casos ocorreguts a Itàlia i el Canadà.

En la fase de planificació es definiran les línies estratègiques que s’aplicaran en la postemergència, incloent la participació de les diferents administracions, i s’establirà un pressupost i les seues fonts de finançament.

Finalment, en la fase d’implementació del pla es realitzarà un control i seguiment de les actuacions i una avaluació dels resultats mitjançant indicadors clau d’acompliment que permeten identificar el nivell de consecució dels objectius a mesura que avança el procés.

**Finançament necessari**

Durant la seua intervenció, Francisco José Gan Pampols ha apel·lat a la “responsabilitat i solidaritat” de les diferents administracions, especialment del Govern central i de la Unió Europea, per a destinar fons a la posada en marxa del pla.

En este punt, el vicepresident segon ha recordat l’infrafinançament que patix la Comunitat Valenciana i ha explicat que els fons propis ordinaris del Consell procedixen únicament del seu percentatge en la recaptació d’impostos, del FLA i del recurs al deute. Per això, ha instat l’Administració general d’Estat a facilitar “crèdits extraordinaris de caràcter finalista” que permeten la posada en marxa de mesures orientades a la recuperació.

El vicepresident per a la Recuperació ha anunciat també que, en les pròximes setmanes, “probablement s’iniciarà la fase de desescalada” que portarà algunes zones afectades per la riuada a passar del nivell 2 d’emergència al nivell 1, per a arribar posteriorment a la fase de postemergència, atenent uns indicadors que ha elaborat la Conselleria d’Emergències i Interior.

Gan Pampols ha demanat “paciència” a la ciutadania i ha explicat que “la plasmació sobre el terreny de les mesures de pla de recuperació es produirà en el curt, mitjà i llarg termini, ja que comprendrà no solament recuperar les infraestructures i les condicions que ja hi havia, sinó també, segons els casos, reubicar infraestructures, com, per exemple, polígons industrials, o canviar models econòmics”.

“L’objectiu final és garantir la seguretat de les persones, minimitzar el risc davant fenòmens meteorològics adversos i assegurar les condicions de vida futures”, ha apuntat el vicepresident.

**Servicis de vigilància en FGV**

D’altra banda, el Consell ha ratificat la contractació d’emergència dels servicis de vigilància i protecció d’instal·lacions i material mòbil de Ferrocarrils de la Generalitat Valenciana (FGV) per un import de 3,9 milions d’euros.

Esta actuació eleva a més de 70 milions d’euros la quantitat que el Govern Valencià ha aprovat en contractes d’emergència per a reparacions en FGV que han permés que “més de 200.000 persones puguen utilitzar diàriament la xarxa de Metrovalencia”, ha assenyalat Susana Camarero.

La portaveu ha avançat també que el Consell portarà al Ple en les pròximes setmanes nous contractes d’emergència per a reparacions en FGV per un import superior als 100 milions d’euros.

Fecha: 08/01/2025